<classify> ALIYEKUWA Waziri wa Mambo ya Nje na Ushirikiano wa Kimataifa, Bernard Membe amesema ataweka bayana hatma yake ya kisiasa baada ya kumalizika kwa kesi aliyofungua katika Mahakama Kuu nchini.Membe aliyasema hayo jana Dar es Salaam baada ya kutoka Mahakama Kuu ambako kesi yake dhidi ya mmiliki wa gazeti la Tanzanite, Cyprian Musiba ilikuwa ikitajwa. Kwa sasa siwezi kuzungumza chochote wakati kesi ipo mahakamani, itakapoisha nitaweka wazi mustakabali wa hatma yangu kisiasa, alisema Membe ambaye alikuwa mmoja wa wanachama wa Chama Cha Mapinduzi CCM waliojitokeza kuwania Urais mwaka 2015.Katika kesi hiyo mawakili wa Musiba kutoka Kampuni ya Uwakili ya Majura Magafu, walishindwa kuwasilisha vielelezo vya majibu ya madai ya kesi ya msingi, badala yake waliomba mahakama kuwaongezea muda. Kutokana na hali hiyo kuna kesi ndani ya kesi, na Jaji Elinaza Luvanda, amewapa siku 14 wanasheria wa Musiba hadi Aprili 12, mwaka huu wawe wamewasilisha madai hayo huku kesi ya msingi ikipangwa kusikilizwa Aprili 17.Membe alifika mahakamani hapo akiongozana na jopo la mawakili wake wakiongozwa na Jonathan Mndeme kutoka Kampuni ya Millennium Chambers, huku Musiba akishindwa kutokea na aliwakilishwa na mawakili wake. Katika kesi hiyo, Membe amefungua madai dhidi ya Musiba na wenzake kwa kumchafua na kutaka kulipwa Sh bilioni 10. Katika kesi hiyo, washtakiwa wengine ni Mhariri wa gazeti la Tanzanite na wachapishaji wa gazeti hilo.Katika kesi hiyo, Musiba anashtakiwa kwa kutoa matusi dhidi ya Membe na kumtuhumu kuwa anamhujumu Rais John Magufuli na mbinu mojawapo ya kukamilisha hujuma hizo ni maandalizi anayofanya kugombea urais mwaka 2020.  <topic>: kitaifa 